ट्रांसपोर्टरों के लिए टोल प्लाजा पर लंबे समय तक इंतजार करना अब भी बहुत बड़ी समस्या है। हमारे ट्रक को उत्तर प्रदेश में एक टोल प्लाजा पर कम से कम आधे घंटे तक इंतजार करना पड़ा। इस रूट पर दूसरी सबसे बड़ी बाधा सड़क की खराब स्थिति और रोशनी की कमी है। इसके बाद ट्रक को कहीं नहीं रुकना पड़ा लेकिन रुद्रपुर पहुंचने से पहले उसे एक क्षेत्रीय कर कार्यालय के बाहर रुकना पड़ा। इससे झल्लाए अमित ने अधिकारी से पूछा कि जब उसके पास सभी ई-वे बिल हैं तो फिर ट्रक रोकने की क्या जरूरत है। इस पर अधिकारी ने कहा, 'ट्रक को नहीं रोकना कहीं बड़ा अपराध है।' अधिकारी अमित को ऑफिस के भीतर ले गया और सामान के बारे में पूछताछ की, बिल की फोटोकॉपी ली और उसे जाने दिया। ये सबकुछ तब हुआ जबकि ई-वे बिल सूचना के ऑनलाइन दस्तावेज हैं। 6 घंटे की यात्रा के बाद जब हम रुद्रपुर पहुंचे तो अमित ने मुझसे पूछा, 'आप बताइए कि क्या बदला है।'